เร่งสางงบอุ้มน้ำท่วม จ่ายเกิน‘เรียกเงินคืน’
“กิตติรัตน์” เร่งสางปัญหาจ่ายงบช่วยน้ำท่วมล่าช้า สั่งกรมบัญชีกลางรวบรวมข้อมูลจ่ายเงินช่วยเกิน เพื่อเรียกคืน
12 มิ.ย. 2555

“กิตติรัตน์” เร่งสางปัญหาจ่ายงบช่วยน้ำท่วมล่าช้า สั่งกรมบัญชีกลางรวบรวมข้อมูลจ่ายเงินช่วยเกิน เพื่อเรียกคืน
นายกิตติรัตน์ ณ ระนอง รองนายกรัฐมนตรีและ รมว. คลัง กล่าวว่า ได้สั่งการให้ติดตามทบทวนการจ่ายเงินเยียวยาช่วยเหลือผู้ที่ได้รับผลกระทบจากน้ำท่วมในพื้นที่ที่มีการร้องเรียน แต่ขอให้ผู้ที่เดือดร้อนอย่าสร้างความเดือดร้อนให้แก่คนอื่น
สำหรับการเบิกจ่ายงบกลางเพื่อใช้เยียวยา ฟื้นฟู และป้องกันความเสียหายจากอุทกภัยอย่างบูรณาการ วงเงิน 1.2 แสนล้านบาท ได้อนุมัติวงเงินไปเกือบหมดแล้ว แต่มีการเบิกจ่ายเพียง 6.31 หมื่นล้านบาท คิดเป็น 52.63% เนื่องจากการเบิกจ่ายเป็นไปตามความคืบหน้าของการก่อสร้าง 
ด้านนายรังสรรค์ ศรีวรศาสตร์ อธิบดีกรมบัญชีกลาง กล่าวว่า ได้สั่งการให้คลังจังหวัดประสานกับองค์กรปกครองส่วนท้องถิ่น ตรวจสอบผู้ที่ได้รับเงินเยียวยาเกิน 3 หมื่นบาท และให้ดำเนินการเรียกคืน เพราะถือว่าเป็นการจ่ายเกินทำให้รัฐเสียหาย โดยภายในเดือนนี้จะสามารถสรุปตัวเลขที่มีการจ่ายเงินเยียวยาเกิน ด้านพื้นที่ที่มีปัญหาการเบิกจ่ายเงินเยียวยามากที่สุดคือ จ.นนทบุรี และปทุมธานี ซึ่งนายกรัฐมนตรีได้สั่งให้ท้องถิ่นลงไปตรวจสอบและแก้ไขโดยด่วน ส่วนบ้านที่ได้เงินเยียวยาจำนวนน้อย เช่น 200 บาท ได้รับการชี้แจงจากท้องถิ่นแล้วว่าเป็นบ้านลักษณะยกสูง มีเพียงปลั๊กไฟใต้ถุนบ้านที่ได้รับความเสียหายเท่านั้น ล่าสุดการเบิกจ่ายเงินเยียวยาผลกระทบน้ำท่วม 5,000 บาท และ 3 หมื่นบาท มียอดเบิกจ่ายรวม 2.1 หมื่นล้านบาท